Margrét Müller

Margrét Müller (14. október 1933 – 1. september 2008) var kennari við Landakotsskóla frá 1962 til 2003.

Margrét var fædd í Essen, Þýskalandi, hún lauk verslunarnámi í Essen og kom til Íslands um 1954, 21 árs gömul, ásamt fleiri ungmennum. Hún starfaði í byrjun á Landakotsspítala, sem þá var rekinn af St. Jósefssystrum, og vann síðan alla tíð fyrir kaþólsku kirkjuna á Íslandi, einkum við Landakotsskóla og sumardvalaheimili kirkjunnar í Riftúni í Ölfusi. Margrét sá um handavinnukennslu og var lengi umsjónarkennari 8 ára bekkjar. Hún fékk réttindi árið 1962 til að kenna handavinnu eftir að hún gekkst undir bóklegt próf. Margrét hætti kennslu árið 2003 og stytti sér aldur 5 árum síðar með því að kasta sér út úr turni skólans.

Árið 2011 komu upp á yfirborðið frásagnir um níðingsskap Margrétar og séra Ágúst George í garð barna í Landakotsskóla og í sumarbúðum kaþólsku kirkjunnar í Rifstúni. Kaþólska kirkjan skipaði rannsóknarnefnd sem gaf út 2. nóvember 2012 skýrslu þar sem ásakanir um viðurstyggilegt athæfi þeirra í garð barna komu fram. Jafnframt var upplýst að yfirmönnum kaþólsku kirkjunnar (þar á meðal Alfred Jolson biskupi), nunnum í Landakoti og kaþólskum prestum hefði oft verið sagt frá hátterni Margrétar og séra Georges, en enginn gert neitt í málinu.
Tilvísanir

Heimildir
Minning - Margrét Müller (Morgunblaðið, 11. september 2008)